પાદરીઓ સામે તેમની નારાજગીનું મૂળ કારણ મનાય છે, ચર્ચમાં ચાલતો વ્યભિચાર. રોડ્રિગો જે શાળામાં ભણતાં હતાં ત્યાં પાદરીઓ બાળકોનું જાતીય શોષણ કરતાં હતાં. રોડ્રિગો કબૂલ કરી ચૂક્યાં છે કે તેમને પણ પાદરીનો ખરાબ અનુભવ થયો હતો. ચર્ચના સેક્સ સ્કેન્ડલ પણ સમયાંતરે બહાર આવતાં રહે છે. તે બધાને કારણે પાદરીઓ સામે રોડ્રિગોની નારાજગી છે. ભારતમાં આ વાત પણ આપણે સમજી શકીએ છીએ, કેમ કે પાખંડી બાવાઓ સામે આપણે વધુ છૂટથી રોષ વ્યક્ત કરીએ છીએ. ભારતમાં મોટાભાગના લોકો જે નથી સમજતાં અને સમજવા જેવી વાત છે એ છે ગોડ, ઈશ્વર, અલ્લાહ અને તેમના સ્વરૂપો બંને અલગ બાબત છે. ભારતમાં અનેક દેવસ્વરૂપો માનવામાં આવે છે. આપણે ત્યાં તો 33 કરોડ દેવતા સુધીની વાત છે. દેવતત્ત્વ, સર્વોચ્ચ તત્ત્વ, સર્વોચ્ચ શક્તિ, સર્જનહાર, સૃષ્ટા, સર્વમાં સમાન શિવ કે બ્રહ્મ એ વિશે લગભગ એકસરખી ધારણા છે. કંઈક હશે, કોઈક છે એ માન્યતા બધાં જ ધર્મોમાં છે. પરંતુ તે પછી દેવસ્વરૂપો આપે છે. આ જે ‘કંઈક’ અને ‘કોઈક’ છે, તેની સીધી પૂજા કરવાના બદલે મનુષ્યો તેના સ્વરૂપોની પૂજા કરે છે. દરેક ધર્મ આ સર્વોચ્ચના સ્વરૂપો મનુષ્યોને દેખાડે છે, સમજાવે છે, વર્ણવે છે, તેમના રૂપ, રંગ, ગુણ, સ્વભાવની ચર્ચા કરે છે.